
ועדת הכספים 
 27/12/2011 

הכנסת השמונה-עשרה 
נוסח לא מתוקן

 מושב רביעי
<פרוטוקול מס' 942>
 מישיבת ועדת הכספים 
 יום שלישי, א' בטבת התשע"ב (27 בדצמבר 2011), שעה 9:35
<סדר היום:>
<1. תקנות מס הכנסה (ניכוי הוצאות מסוימות)(תיקון), התשע"ב - 20112. תקנות מס הכנסה ומס מעסיקים (ניכוי ממשכורת ומשכר עבודה ותשלום מס מעסיקים)(תיקון), התשע"ב - 2011>
נכחו:

<חברי הוועדה:> 
ציון פיניאן – מ"מ

רוחמה אברהם-בלילא

<מוזמנים:> 
	ליאת גרבר
	–
	מנהלת מח' חקיקה, רשות המסים, משרד האוצר

	אריק ליס
	–
	פרקליטות ת"א, משרד המשפטים

	חזקיה ישראל
	–
	התאחדות התעשיינים

	נעמי דהן קריב
	–
	פעיל, המשמר החברתי


<ייעוץ משפטי: >
שגית אפיק
שלומית ארליך

שני ארזי
<מנהל הוועדה:>
טמיר כהן
<קצרנית פרלמנטרית:>
חבר המתרגמים – אהובה שרון
<1. תקנות מס הכנסה (ניכוי הוצאות מסוימות)(תיקון), התשע"ב - 20112. תקנות מס הכנסה ומס מעסיקים (ניכוי ממשכורת ומשכר עבודה ותשלום מס מעסיקים)(תיקון), התשע"ב - 2011>
<היו"ר ציון פיניאן:>
בוקר טוב. אני מתכבד לפתוח את ישיבת ועדת הכספים. היום יום שלישי, א' בטבת התשע"ב, 27 בדצמבר 2011. על סדר היום תקנות מס הכנסה (ניכוי הוצאות מסוימות) (תיקון), התשע"ב-2011, תקנות מס הכנסה ומס מעסיקים (ניכוי ממשכורת ומשכר עבודה ותשלום מס מעסיקים) (תיקון), התשע"ב-2011.
<ליאת גרבר:>
למעשה שתי התקנות שמונחות בפני הוועדה עוסקות בניכוי הוצאה של דמי חבר ודמי טיפול, שאלה הוצאות שמוציא עובד לארגון עובדים יציג הן בשל חברות, שזה מה שנקרא דמי חבר, והן אם הוא לא חבר בארגון, אז הוא משלם דמי טיפול. למעשה  התשלום הזה נקבע בהסכמים קיבוציים בשנות ה-90 והוא מוסדר בחוק הגנת השכר, בסעיף 25. עד היום למעשה ההוצאה הזאת לא הייתה מותרת לצורכי מס. למעשה לצורכי מס מותרת רק הוצאה שהיא כולה בייצור הכנסה וההוצאה הזאת, אין ספק שהיא לכל הפחות מעורבת, יש בה אלמנטים פרטיים כמו קייטנות, הנחות, ימי כיף וכיוצא בזה דברים שעובד מקבל מארגון העובדים ויש בה גם אלמנטים הוניים כמו למשל קביעות, שיפור תנאים וכיוצא בזה שאלה אלמנטים הוניים שגם הם לא מותרים בניכוי.
לאור כל זה אנחנו מציעים להתיר בניכוי חמישים אחוזים מההוצאה הזאת שאנחנו מעריכים אותה כהוצאה בייצור הכנסה.

<רוחמה אברהם-בלילא:>
זאת הטבה שהיא הטבה חדשה?

<ליאת גרבר:>
כן, זאת הטבה חדשה שאנחנו עכשיו נותנים אותה. אני אציין, על מנת לפרוס את כל היריעה, שהוגשה כנגדנו תביעה ייצוגית בשנת 2007 על ידי ההסתדרות להכרה בכל דמי החבר בעוד שעמדתנו הייתה שהם אינם מוכרים בכלל. למעשה הגענו להסכם פשרה לגבי העבר לפיו אנחנו נחזיר חמישים אחוזים מהסכום הזה בפריסה לעשר שנים. זאת אומרת, זה לא קשור לתקנות.

<רוחמה אברהם-בלילא:>
אם כן, מה זאת התקנה הזאת?

<ליאת גרבר:>
בעקבות הסכם הפשרה.

<רוחמה אברהם-בלילא:>
זה על דעת כל הגורמים?

<ליאת גרבר:>
זה על דעת כל הגורמים. ההסתדרות תומכת בזה. למעשה זה יסדיר את העתיד. במסגרת התובענה הגענו להסדר לגבי העבר שאנחנו נחזיר את זה באמצעות החזר במשכורת והתקנות למעשה יסדירו את העתיד, מה שלא היה בתובענה, וזה כמובן מקובל גם על ההסתדרות.

אני אסביר רק שיש שתי תקנות שונות. תקנה אחת מסדירה את ההוצאה עצמה, את התרת ההוצאה. תקנות הוצאות מסוימות למעשה מסדירות את ההכרה בחמישים אחוזים מההוצאה כפי שמוגדר בתקנות. זאת אומרת, חמישים אחוזים מהטיפול.

<רוחמה אברהם-בלילא:>
כמה זה יהיה בנטו לאותו עובד?

<ליאת גרבר:>
אני חושבת שכל דמי החבר זה משהו כמו 400 שקלים. 

<קריאה:>
זה תלוי בשכר. 

<היו"ר ציון פיניאן:>
זה אחוז מהשכר?

<ליאת גרבר:>
כן, זה 0.7 ו-0.9 מהשכר, משהו כזה. אז חמישים אחוזים מזה. זה מגיע לכמה מאות שקלים בודדים בשנה.

<טמיר כהן:>
כל ההוצאה היא לא גדולה.

<ליאת גרבר:>
כן, כל ההוצאה עצמה לא גדולה.

אני אסביר שיש שתי תקנות כאשר האחת עוסקת בהתרת ההוצאה עצמה, בקביעת השיעור שיותר להוצאה.

<שלומית ארליך:>
כשאנחנו מדברים על חמישים אחוזים מגובה דמי הניהול.

<ליאת גרבר:>
הטיפול. נכון. זה המקסימום.

<שני ארזי:>
גם החבר משלם דמי חבר. הניכוי הוא בגובה של חמישים אחוזים מגובה דמי הטיפול.

<ליאת גרבר:>
נכון מאוד. תקנות הניכוי ממשכורת בעצם יסדירו את זה שמעבידים יוכלו לעשות את זה באמצעות המשכורת והעובד לא יצטרך להגיש דוח כדי לקבל את זה. זאת אומרת, המעביד יוכל להתחשב בזה כבר בשלב השכר.

<היו"ר ציון פיניאן:>
יש הערות? אין. נקרא ונצביע.

אנחנו מצביעים על אישור תקנות מס הכנסה (ניכוי הוצאות מסוימות) (תיקון), התשע"ב-2011, תקנות מס הכנסה ומס מעסיקים (ניכוי ממשכורת ומשכר עבודה ותשלום מס מעסיקים) (תיקון), התשע"ב-2011.

הצבעה 
בעד אישור התקנות – פה אחד

התקנות אושרו

התיקונים אושרו. על פי לוח הזמנים של הוועדה, אנחנו נתכנס שוב להמשך הדיונים בשעה 10:00.

<חזקיה ישראל:>
אפשר להעלות משהו שקשור למס הכנסה?

<היו"ר ציון פיניאן:>
כן.

<חזקיה ישראל:>
בשנת 2011, כפי שבשנים עברו ניתן זיכוי  במס הכנסה לעובדי משמרות. זיכוי של 15 אחוזים. הייתה אמורה כאן בוועדה כאשר אישרו את 2011, יושב ראש הוועדה, על דעת חברי הוועדה, ביקש ממס הכנסה להביא את זה גם לגבי 2012. אנחנו נכנסים לשנת 2012 והתקנות עדיין לא הגיעו. חבל שעובדי המשמרות ייפגעו כתוצאה מכך.

<ליאת גרבר:>
אנחנו מכירים את הנושא. אנחנו בודקים אותו ובזמן הקרוב נודיע אם באמת התקנות מוארכות. כאמור, זה בבדיקה ואנחנו מכירים את הנושא.

<היו"ר ציון פיניאן:>
קיבלת תשובה?

<חזקיה ישראל:>
בינואר מתחילות התקנות.

<ליאת גרבר:>
בסדר. לא תהיה בעיה לצאת עם זה.

<חזקיה ישראל:>
חבל. גם בשנה שעברה זה היה באיחור רב.

<ליאת גרבר:>
זה בטוח שלא יהיה איחור כזה. 

<היו"ר ציון פיניאן:>
תודה. הפסקה עד שעה 10:00.

<הישיבה ננעלה בשעה 09:45>
